text: বাংলাদেশের উত্তরবঙ্গের জয়পুরহাট জেলার ঐতিহ্যবাহী বিদ্যাপীঠ তিলকপুর উচ্চ বিদ্যালয় যা ১৯৪৭ সালে প্রতিষ্ঠিত হয়ে অদ্যাবধি এই অঞ্চলের মানুষের মেধাবিকাশে গুরুত্বপূর্ণ ভূমিকা পালন করে আসছে ।  মুক্তিযুদ্ধের সময় তিলকপুর উচ্চ বিদ্যালয় তিলকপুরের মুক্তিযোদ্ধাদের সুতিকাগার ছিলো। প্রাচীন ও ঐতিহ্যবাহী এই বিদ্যালয় অনেক মেধাবী সূর্যসন্তানের জন্ম দিয়েছে এবং সুনামের সঙ্গে আজো মাথা উচু করে দাড়িয়ে আছে । তিলকপুর উচ্চ বিদ্যালয়ের রয়েছে সুদীর্ঘ ইতিহাস ও ঐতিহ্য, মাটির তৈরী লাল ঘরে মছির মাষ্টারের স্নেহমাখা কড়া শাসন। সময়ের ব্যবধানে সেই মাটির তৈরী লাল ঘর আর নেই তবে আজো সেই একই আদর্শ ও স্লোগান ধারণ করে এগিয়ে চলছে আগামীর পথে।
  
  ইতিহাস
  শিক্ষার আলোকবর্তীকা হয়ে তিলকপুর উচ্চ বিদ্যালয় ১৯৩১ সালে ই,এম,ই(মাইনর) স্কুল হিসাবে প্রতিষ্ঠিত হয় এবং মাধ্যমিক পর্যায়ে স্বীকৃতি লাভ করে ১৯৪৭ সালে। তৎকালীন অত্র অঞ্চলের প্রেসিডেন্ট (চেয়ারম্যান) মরহুম কাদের আলী সোনার এবং প্রতাপশালী  ব্যক্তিত্ব মরহুম রমজান আলী পাহলোয়ান, কামাল উদ্দীন মন্ডল, রজব উদ্দীন আকন্দ, ফিরোজ আহমেদ খাঁন প্রমূখ ব্যক্তিবর্গের উদ্যোগে এবং প্রত্যক্ষ সহযোগিতায় বিদ্যালয়টি প্রতিষ্ঠিত হয়। বিদ্যালয়ের সমস্ত সম্পত্তিই দান করেন এলাকার ঐতিহ্যবাহী মন্ডল পরিবারের মরহুম আজগর আলী মন্ডল, আস্কর আলী মন্ডল, লস্কর আলী মন্ডল, একাব্বর আলী মন্ডল ও সম্ভ্রান্ত হিন্দু পরিবারের স্বর্গীয় ভগবত শাহ্ এবং মন্ডল পরিবারে অন্যান্য সদস্যগণ। এলাকার সর্বসাধারনের সাহায্য ও সহযোগিতায় গড়ে উঠেছে এই ঐতিহ্যবাহী বিদ্যাপীঠ তিলকপুর উচ্চ বিদ্যালয়।
  
  সংক্ষিপ্ত বর্ণনা 
  ঐতিহ্যবাহী তিলকপুর উচ্চ বিদ্যালয় জয়পুরহাট জেলার অন্তর্গত আক্কেলপুর উপজেলার তিলকপুরের পূর্ব বাজারে অবস্থিত। বিদ্যালয়টি ৪.০৫ একর জমির উপর প্রতিষ্ঠিত। বিদ্যালয়ের রয়েছে একটি বড় খেলার মাঠ এবং ক্যাম্পাসের অভ্যন্তরে রয়েছে একটি বড় পুকুর। বিদ্যালয় ক্যাম্পাস বিভিন্ন প্রজাতির বৃক্ষ দ্বারা সুশোভিত, ফলে শিক্ষার মনোরম পরিবেশ বিরাজ করছে। বিদ্যালয়টির ৬টি বিল্ডিং রয়েছে যার মোট কক্ষ সংখ্যা ২৩টি। ১৪টি শ্রেণী কক্ষ, ১টি অফিস কক্ষ, ১টি  শিক্ষক সাধারণ কক্ষ,১ টি কম্পিউটার কক্ষ, ১ টি লাইব্রেরী , ১ টি বিজ্ঞানাগার, ১ টি ছাত্রী কমন রুম, ১টি মসজিদ, ১টি হল রুম ও ১টি ষ্টোর রুম রয়েছে। পানীয় জল ও স্যানিটেশন ব্যবস্থা সন্তোষজনক। ২টি সাবমারসিবল পাম্প, পানি সাপ্লায়ের ব্যবস্থা, ১টি টিউবয়েল এবং শিক্ষক ও ছাত্র-ছাত্রীদের জন্য আলাদা শৌচাগার রয়েছে।
  
  অবস্থান
  বিদ্যালয়টি বাংলাদেশের জয়পুরহাট জেলার আক্কেলপুর উপজেলার তিলকপুর ইউনিয়নে অবস্থিত (পোষ্টকোড ৫৯৪২), জয়পুরহাট ও পার্শ্ববর্তী জেলা নওগাঁ শহর থেকে সরাসরি যোগাযোগের সুব্যবস্থা রয়েছে। বগুড়া থেকে সান্তাহার রেলওয়ে জংশন হয়ে এবং দুপচাঁচিয়া থেকে বেড়াগ্রাম- রায়কালি সড়কেও যাতায়াতের সুবিধা রয়েছে। বিদ্যালয়টি জয়পুরহাট সদর বাসষ্টান্ড থেকে ৩০ কিলোমিটার, নওগাঁ শহর থেকে ১৪ কিলোমিটার, বগুড়া শহর থেকে সান্তাহার হয়ে ৪৭ কিলোমিটার, সান্তাহার জংশন থেকে ১০ কিলোমিটার উত্তর দিকে এবং তিলকপুর রেল স্টেশন থেকে ৫০০ মিটার পূর্ব দিকে  অবস্থিত। গুগল ম্যাপে বিদ্যালয়ের সঙ্গে যোগাযোগের সকল সংযোগ সড়ক দেখা যাবে।
  
  প্রধানশিক্ষকগন
  তিলকপুর উচ্চ বিদ্যালয়ের বর্তমান প্রধান শিক্ষক মোঃ মামুনুর রশীদ।
title: তিলকপুর উচ্চ বিদ্যালয়